CELEX: 32014R0694
Language: sk
Date: 2013-12-17 00:00:00
Title: Delegované nariadenie Komisie (EÚ) č. 694/2014 zo  17. decembra 2013 , ktorým sa dopĺňa smernica Európskeho parlamentu a Rady (EÚ) 2011/61/EÚ, pokiaľ ide o regulačné technické predpisy určujúce typy správcov alternatívnych investičných fondov  Text s významom pre EHP

24.6.2014   
            
            
               SK
            
            
               Úradný vestník Európskej únie
            
            
               L 183/18
            
         DELEGOVANÉ NARIADENIE KOMISIE (EÚ) č. 694/2014
   zo 17. decembra 2013,
   ktorým sa dopĺňa smernica Európskeho parlamentu a Rady (EÚ) 2011/61/EÚ, pokiaľ ide o regulačné technické predpisy určujúce typy správcov alternatívnych investičných fondov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010 (1), a najmä na jej článok 4 ods. 4,
   keďže:
   
               (1)
            
            
               Je dôležité, aby sa regulačnými technickými predpismi určujúcimi typy správcov doplnili pravidlá obsiahnuté v smernici 2011/61/EÚ tak, aby sa niektoré požiadavky smernice uplatňovali na správcov jednotným spôsobom.
            
         
               (2)
            
            
               Je žiaduce rozlišovať, či správca spravuje AIF otvoreného alebo uzavretého typu alebo oboch typov, aby sa na správcu riadne uplatňovali pravidlá riadenia likvidity a postupov určovania hodnoty podľa smernice 2011/61/EÚ.
            
         
               (3)
            
            
               Rozlišujúcim faktorom pri určení toho, či ide o správcu spravujúceho AIF otvoreného alebo uzavretého typu, by mala byť skutočnosť, že AIF otvoreného typu odkupuje alebo vypláca akcie alebo podielové listy svojim investorom, ak o to ktorýkoľvek z jeho akcionárov alebo podielnikov požiada pred začatím likvidačnej fázy alebo rozpustenia fondu, a to podľa postupov a periodicity stanovených v jeho štatúte alebo zakladajúcich dokumentoch, prospektoch alebo ponukových materiáloch. Zníženie kapitálu AIF v súvislosti s rozdelením výnosov v súlade so štatútom alebo zakladajúcimi dokumentmi AIF, jeho prospektmi alebo ponukovými materiálmi vrátane toho, ktoré bolo povolené uznesením akcionárov či podielnikov a uskutočnilo sa v súlade so štatútom alebo zakladajúcimi dokumentmi, prospektmi alebo ponukovými materiálmi AIF, by sa nemalo na účely určenia toho, či je AIF otvoreného typu alebo nie, brať do úvahy.
            
         
               (4)
            
            
               Za odkúpenia alebo vyplatenia, ktoré by mali byť relevantné na určenie toho, či správca spravuje AIF otvoreného alebo uzavretého typu, by sa mali považovať len tie, ktoré sú uskutočnené z aktív AIF. Preto skutočnosť, že s akciami alebo podielovými listami AIF je možné obchodovať na sekundárnom trhu a AIF ich neodkupuje ani nevypláca, by sa nemala na účely určenia toho, či je AIF otvoreného typu alebo nie, brať do úvahy.
            
         
               (5)
            
            
               Správca, ktorý súčasne spravuje jeden alebo viac AIF otvoreného typu a jeden alebo viac AIF uzavretého typu, by mal na každý AIF uplatňovať konkrétne pravidlá týkajúce sa príslušného typu AIF.
            
         
               (6)
            
            
               Akákoľvek zmena v politike odkupovania akcií alebo podielových listov AIF, ktorá znamená, že AIF už nie je možné ďalej považovať za AIF otvoreného typu alebo AIF uzavretého typu, by mala správcu viesť k tomu, aby prestal uplatňovať pravidlá týkajúce sa predchádzajúcej politiky odkupovania akcií alebo podielových listov AIF, ktorý spravuje, a aby uplatňoval pravidlá týkajúce sa novej politiky odkupovania akcií alebo podielových listov takéhoto AIF.
            
         
               (7)
            
            
               Na účely článku 61 ods. 3 a 4 smernice 2011/61/EÚ je potrebné zohľadniť právnu formu AIF uzavretého typu, ktorý bol založený pred 22. júlom 2013. V čase prijatia smernice neexistovala v Únii žiadna jednotná definícia, pokiaľ ide o právnu formu AIF uzavretého typu, ktorá sa medzi členskými štátmi líši. Táto skutočnosť sa odráža v znení smernice, v ktorej sa za AIF uzavretého typu považujú niektoré existujúce právne formy, v prípade ktorých nie je možné právo na odkúpenie uplatniť počas piatich rokov od dátumu počiatočnej investície. V článku 61 ods. 3 a 4 smernice 2011/61/EÚ sa stanovujú prechodné obdobia, počas ktorých existujúci správcovia, pokiaľ spravujú AIF uzavretého typu, ktoré sú v pokročilej alebo záverečnej fáze svojho investičného cyklu, ako to dokazuje dátum skončenia ich platnosti alebo nemožnosť vykonať ďalšie investície po 22. júli 2013, môžu naďalej spravovať takýto AIF bez povolenia alebo bez toho, aby museli dosiahnuť súlad so značnou časťou tejto smernice. Z tohto dôvodu v záujme zachovania rozsahu pôsobnosti uvedených ustanovení tak, ako sa zamýšľalo vzhľadom na tento cieľ a uvedené skutočnosti, by sa za správcu AIF uzavretého typu na účely článku 61 ods. 3 a 4 smernice 2011/61/EÚ mal považovať aj každý správca, ktorý spravuje AIF, ktorých akcie alebo podielové listy sú odkúpené alebo vyplatené po počiatočnom období najmenej piatich rokov, počas ktorého právo na odkúpenie nie je možné uplatniť.
            
         
               (8)
            
            
               Toto nariadenie vychádza z návrhu regulačných technických predpisov, ktoré Európsky orgán pre cenné papiere a trhy (ESMA) predložil Komisii.
            
         
               (9)
            
            
               Orgán ESMA vykonal otvorené verejné konzultácie v súvislosti s návrhom regulačných technických predpisov, na ktorých sa zakladá toto nariadenie, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia Európskeho parlamentu a Rady (EÚ) č. 1095/2010 (2),
            
         PRIJALA TOTO NARIADENIE:
   Článok 1
   Typy správcov AIF
   1.   Správca AIF môže byť správcom jedného z nasledujúcich typov fondov alebo správcom obidvoch nasledujúcich typov fondov:
   
               —
            
            
               správca AIF otvoreného typu,
            
         
               —
            
            
               správca AIF uzavretého typu.
            
         2.   Za správcu AIF otvoreného typu sa považuje správca, ktorý spravuje akcie alebo podielové listy AIF, ktoré sú na žiadosť ktoréhokoľvek z akcionárov alebo podielnikov odkúpené alebo vyplatené pred začatím likvidačnej fázy alebo rozpustenia fondu, priamo či nepriamo, z aktív AIF a podľa postupov a periodicity stanovených v jeho štatúte alebo zakladajúcich dokumentoch, prospektoch alebo ponukových materiáloch.
   Zníženie kapitálu AIF v súvislosti s rozdelením v súlade so štatútom alebo zakladajúcimi dokumentmi AIF, jeho prospektmi alebo ponukovými materiálmi vrátane toho, ktoré bolo povolené uznesením akcionárov či podielnikov a uskutočnilo sa v súlade so štatútom alebo zakladajúcimi dokumentmi, prospektmi alebo ponukovými materiálmi, sa na účely určenia toho, či je AIF otvoreného typu alebo nie, neberie do úvahy.
   Skutočnosť, že s akciami alebo podielovými listami AIF je možné obchodovať na sekundárnom trhu a AIF ich neodkupuje ani nevypláca, sa na účely určenia toho, či je AIF otvoreného typu alebo nie, neberie do úvahy.
   3.   Za správcu AIF uzavretého typu sa považuje správca, ktorý spravuje AIF iného typu, než je opísaný v odseku 2.
   4.   Ak je dôsledkom zmeny politiky odkupovania akcií alebo podielových listov AIF zmena typu AIF, ktorý správca spravuje, správca na uvedený fond uplatní pravidlá relevantné pre nový typ AIF.
   5.   Na účely článku 61 ods. 3 a 4 smernice 2011/61/EÚ platí, že pokiaľ správca spravuje AIF, ktorých akcie alebo podielové listy sú na žiadosť ktoréhokoľvek z akcionárov alebo podielnikov odkúpené alebo vyplatené pred začatím likvidačnej fázy alebo rozpustenia fondu, priamo či nepriamo, z aktív AIF po počiatočnom období najmenej piatich rokov, počas ktorého právo na odkúpenie nie je možné uplatniť, považuje sa takisto za správcu AIF uzavretého typu.
   Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. decembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 174, 1.7.2011, s. 1.
   
      (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).